
OSAP - 1709

*Tájékoztató az országos jelentőségű védett természeti területekről és a „Natura 2000” területekről*

1. **A szakstatisztika tartalma (miből áll a statisztika):**

**Országos jelentőségű, egyedi jogszabállyal védett természeti területek**nek nevezzük a természetvédelemért felelős miniszter által, rendeletben védetté nyilvánított természeti területeket. Ezek lehetnek nemzeti parkok (NP), tájvédelmi körzetek (TK), természetvédelmi területek (TT) és természeti emlékek (TE) is. A statisztika tartalmazza az országos jelentőségű védett természeti területek kategóriák szerinti darabszámát, kiterjedését, valamint a területek megoszlását megyék és régiók szerint.




1. térkép: Az országos jelentőségű, egyedi jogszabállyal védett területek megoszlása Magyarországon

Az Európai Unió által életre hívott Natura 2000 hálózat egy olyan összefüggő európai ökológiai hálózat, amely a közösségi jelentőségű természetes élőhelytípusok, továbbá a vadon élő állat- és növényfajok védelmén keresztül biztosítja a biológiai sokféleség megóvását és hozzájárul kedvező természetvédelmi helyzetük fenntartásához, illetve helyreállításához.

**Natura 2000 területek** hálózata AZ EURÓPAI PARLAMENT ÉS A TANÁCS 2009/147/EK IRÁNYELVE (2009. november 30.) a vadon élő madarak védelméről és a TANÁCS 92/43/EGK IRÁNYELVE (1992. május 21.) a természetes élőhelyek, valamint a vadon élő állatok és növények védelméről szóló irányelveken alapul. A Natura 2000 területek hálózata két területi kategóriákból áll össze, a különleges természet-megőrzési területekből, illetve a különleges madárvédelmi területekből.

A statisztika tartalmazza Natura 2000 területek kategóriák szerinti darabszámát, kiterjedését, valamint a területek országos megoszlását.



2.térkép: A Natura 2000 területek megoszlása Magyarországon

1. **A területek kiterjedésének alakulása**

Magyarország területének 9,1 százaléka országos jelentőségű, egyedi jogszabállyal védett természeti terület. Az első területi védetté nyilvánításra 1939-ben került sor, ekkor mondta ki a földmívelésügyi miniszter a Debreceni Nagyerdő egy részének védetté nyilvánítását.

  Az első védetté nyilvánítást lendületes ütemben követte a többi, a védetté nyilvánított területek kis kiterjedésűek voltak (néhány hektár nagyságúak), azaz főként kisebb erdőrészleteket, erdei tisztásokat, legelőket jelöltek ki.  A II. világháború után 5 évig szüneteltek a védetté nyilvánítások, 1945 és 1949 között nem jött létre újabb védett természeti terület.  
A hazai természetvédelem szempontjából mérföldkőnek számított az első tájvédelmi körzet létrehozása. A Tihanyi Tájvédelmi Körzetet az Országos Természetvédelmi Tanács 1952-ben helyezte védelem alá. Ezután azonban hosszabb időre megtorpant a tájvédelmi körzetek védetté nyilvánítási folyamata; a következő 1965-ben a Badacsonyi Tájvédelmi Körzet kihirdetése volt.

Magyarország országos jelentőségű védett természeti területeinek közel 50 %-a (372 000 hektár) 1972−1987 között létesült. Ez volt a védetté nyilvánítások első intenzív időszaka. Ekkor jöttek létre első nemzeti parkjaink (pl. Hortobágyi NP, Kiskunsági NP, Bükki NP, Aggteleki NP). Az ezt követő 15 évben, 2002-ig történt védetté nyilvánításokkal (415 000 hektár) – amely szintén egy, az Őrségi NP létesítésével végződött intenzív szakasznak tekinthető − lényegében kialakult a védett természeti területek országos hálózata.

A védetté nyilvánítások folyamata azonban nem állt le, hanem azt követően is tovább folytatódik másfajta szakmai megközelítéssel.

A nagy kiterjedésű, táji léptékű öko-rendszereket magukban foglaló és ezek megőrzésére hivatott védett természeti területek kialakítása helyett inkább a kisebb kiterjedésű, speciális természeti értékekkel rendelkező, különleges kezelést igénylő területek kiemelt természetvédelmi oltalmának megteremtése került előtérbe.

Példa erre az összes ismert hazai kaptárkő-előfordulás természeti emlékké (41 db) megvalósult védetté nyilvánítása 2014-ben, vagy az egyes földtani alapszelvények és földtani képződmények védetté nyilvánításáról szóló miniszteri rendelet 2015-ös kihirdetése, ami egy országos földtudományi természetvédelmi védetté nyilvánítási program kezdetét jelentette (25+3 új természeti emlék).

Védetté nyilvánítás további indoka lehet valamilyen különleges, addig nem ismert természeti érték, élőhely stb. előfordulása, felfedezése. Kiváló példa erre a közelmúltból, 2017-ből a Bajai földikutya rezervátum TT létesítése, amely kifejezetten a délvidéki földikutya (világ-szinten is) legjelentősebb populációjának, illetve élőhelyének megőrzése érdekében történt.

2019-ben nem történt új védetté nyilvánítás, az év során folytatódott a 2018-ban megindított védetté nyilvánító/védettség fenntartó rendeletekben szereplő adatok felülvizsgálata.

2020-ban 10 új természeti emlék (földtani alapszelvények) és 2 új természetvédelmi terület (Táti és süttői Duna-szigetek TT, Jáki kardvirágos erdő TT) védetté nyilvánítása valósult meg.

2021-ben tovább bővült a védett természeti emlékek köre, 3 új terület kihirdetése történt meg.

2022-ben nem történt új védetté nyilvánítás.

A Natura 2000 területek kijelölési folyamata hazánk európai uniós csatlakozási folyamat során, a 2000-es évek elején kezdődött. A területkijelölés több fázisa után a hálózat kialakítását Magyarország 2011-ben lezárta. A Natura 2000 hálózat alapvetően statikus rendszer, mind a bővítés, mind pedig a védelmi státusz visszavonása az Európai Bizottság jóváhagyásához kötött. Utoljára 2012-ben bővült még néhány kisebb területtel a magyarországi hálózat, mivel az EU Bizottsága kompenzációs területek kijelölését rendelte el.

1. **Fontosabb fogalmak, módszertani kérdések**

**Nemzeti park** az ország jellegzetes, természeti adottságaiban lényegesen meg nem változtatott, olyan nagyobb kiterjedésű területe, melynek elsődleges rendeltetése a különleges jelentőségű, természetes növény- és állattani, földtani, víztani, tájképi és kultúrtörténeti értékek védelme, a biológiai sokféleség és természeti rendszerek zavartalan működésének fenntartása, az oktatás, a tudományos kutatás és a felüdülés elősegítése.

**Tájvédelmi körzet** az ország jellegzetes természeti, tájképi adottságokban gazdag nagyobb, általában összefüggő területe, tájrészlete, ahol az ember és természet kölcsönhatása esztétikai, kulturális és természeti szempontból jól megkülönböztethető jelleget alakított ki, és elsődleges rendeltetése a tájképi és a természeti értékek megőrzése.

**Természetvédelmi terület** az ország jellegzetes és különleges természeti értékekben gazdag, kisebb összefüggő területe, amelynek elsődleges rendeltetése egy vagy több természeti érték, illetve ezek összefüggő rendszerének a védelme.

**Természeti emlék** valamely különlegesen jelentős egyedi természeti érték, képződmény és annak védelmét szolgáló terület.

**Különleges madárvédelmi területek**: az olyan közösségi szempontból jelentős természeti értékekkel rendelkező terület, amelyen meghatározott közösségi jelentőségű madárfaj, valamint jogszabályban meghatározott vonuló madárfaj jelentős állománya, illetve élőhelye található, különös tekintettel a nemzetközi jelentőségű és egyéb vizes élőhelyekre.

**Különleges természet-megőrzési területek***:* olyan közösségi jelentőségű terület, amelyen közösségi jelentőségű faj jelentős állománya, élőhelye vagy közösségi jelentőségű élőhelytípus található, az Európai Unió jogi aktusával történt jóváhagyást követően a természetes élőhelyek, valamint a vadon élő állatok és növények védelméről szóló, 1992. május 21-i 92/43/EGK tanácsi irányelv (a továbbiakban: élőhelyvédelmi irányelv) 4. cikke (4) bekezdésének megfelelő természetvédelmi célkitűzés meghatározásával jogszabályban kihirdetésre került, és amelyre a kijelölés alapjául szolgáló közösségi jelentőségű fajok vagy közösségi jelentőségű élőhelytípusok természetvédelmi helyzetének helyreállítása, illetve fenntartása érdekében az e rendelet szerinti természetvédelmi előírások alkalmazandók.